I dag hyldes Danmarks nuværende og tidligere udsendte, og anerkendes for den indsats, de har ydet.

I dag, den 5. september, er det national Flagdag for Danmarks udsendte. Det blev markeret i mange byer i dag, og et af stederne var i Aalborg midtby, hvor Trænregimentet afholdte flagdagsarrangementet. Flagdag for Danmarks udsendte er dagen, hvor alle tidligere og nuværende udsendte – militære og civile – overalt i Danmark mindes og anerkendes for den indsats, de har ydet. Folketingsmedlem og tidligere forsvarsminister Søren Gade (V) besøgte Aalborg i den anledning. - Det er jo ikke kun folk fra Forsvaret. Det er politi, beredskab, nødhjælpsorganisationer, læger og sygeplejersker. Så mange har været ude og gør en forskel. Dem skylder vi en stor tak, siger Søren Gade. I 2016 er det ottende gang flagdagen afholdes.